Slökkviliðsmenn í Snæfellsbæ segja upp vegna slysatryggingamála Liðsmenn í Slökkviliði Snæfellsbæjar hafa sagt upp störfum vegna óánægju með starfskjör . Slökkviliðið í bænum er ekki mannað atvinnumönnum frekar en önnur slík á landsbyggðinni heldur sinna menn útköllum eftir því sem þarf og eru þá í öðrum störfum . „ Já , ég er kominn með uppsagnarbréf frá þeim , “ staðfestir Kristinn Jónasson bæjarstjóri Snæfellsbæjar í samtali við Skessuhorn . Hann útskýrir málið frekar : „ Ágreiningurinn snýst um að liðsmenn slökkviliðsins eru með svokallaða launatryggingu þar sem þeim eru tryggðar tekjur ef þeir slasast við störf sem slökkviliðsmenn . Í dag er þessi trygging slík að slasist slökkviliðsmaður hjá okkur þá fær hann full laun á veikindatímanum sem hann væri atvinnuslökkviliðsmaður . Þetta segja okkar menn að sé ekki nógu gott og vilja launatryggingu í samræmi við þau laun sem þeir eru með í sínum störfum . Maður sem kannski er með 900 þúsund á mánuði í sinni vinnu vil þannig fá 900 þúsund á mánuði ef hann yrði frá sinni vinnu vegna óhapps við slökkvistörf . “ Kristinn segir að Snæfellsbær sé ekki að brjóta kjarasamninga eða gera neitt rangt með þeirri tilhögun sem verið hefur í gildi til þessa . „ Þetta mál er algert einsdæmi . Slökkviliðsmönnum hér í Snæfellsbæ finnst bara að þeir eigi að fá sömu laun ef þeir forfallast og þeir eru með í sínum daglegu störfum . Þessi deila er verkefni sem við ætlum bara að leysa . Hér erum við með frábært slökkvilið sem við erum stolt af . Við erum meðal annars að skoða hvort við getum keypt tryggingar sem eru þannig að við getum komið til móts við þessar óskir slökkviliðsmannanna . Við erum nú að fara yfir þetta mál og ég er í góðu sambandi við trúnaðarmann slökkviliðsins , “ segir bæjarstjóri Snæfellsbæjar .